《奉酬春卿资政给事见寄并贶法酒》
宋代·刘敞

王甸雄三辅，侯邦重百城。公虽纵谈笑，人自服神明。

烹干元和正，陶镕庶物精。优游破馀地，洒落动高情。

讼比甘棠息，居无吠犬惊。勤追頖宫学，继出汝南评。

风雅移方俗，弦歌溢颂声。忘年及晚辈，与进绝诸生。

预列登堂拜，陪参别乘行。襟怀向客尽，风彩照人清。

弧矢亲观德，沧浪并濯缨。宴馀花烂漫，猎罢雪纵横。

末节形骸外，良辰乐赏并。西曹宽吏谪，东阁借宾荣。

密席明金炬，佳人出玉笙。听歌浓黛敛，看舞小腰轻。

敢谓招携讯，由来许与诚。会知私坎井，未可屈长鲸。

凤尾腾中诏，麟符寄别京。去思邈已远，陈迹浩难平。

叩叩烦书礼，悠悠想旆旌。何时命霖雨，举世望阿衡。

逸唱回春藻，深衷释吝萌。自然心醉久，那在酒如饧。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。